Skiettragedie by berugte uitkykpunt | Maroela Media
Skiettragedie by berugte uitkykpunt
Voëlklip. (Foto: John-George Gittins)
Nóg 'n oënskynlike selfdood is gepleeg by die berugte Voëlklip-uitkykpunt naby Heroldsbaai. Dit het aan die lig gekom nadat verbygangers 'n bejaarde paartjie met skietwonde op 'n bankie by die uitkykpunt gewaar het.
Alvin Godfrey, 'n Facebook-gebruiker, was een van die mense wat die liggaam van 'n man Sondagmiddag hier aangetref het. Sy erg beseerde vrou was langs hom op die bankie.
Die polisie ondersoek nou 'n saak van poging tot moord. 'n Geregtelike doodsondersoek is ook begin.
Kapt. Malcolm Pojie, polisiewoordvoerder, sê die paartjie – albei in hul laat 70's – het skietwonde aan die kop opgedoen. Die vrou is in 'n bedenklike toestand na 'n hospitaal gehaas.
"Dit wil voorkom of die paartjie van hul huis in Heroldsbaai na een van die uitkykpunte gestap het. Een eggenoot het die ander geskiet voordat dié persoon hom- of haarself geskiet het. Ons kan nie in dié stadium bevestig wie eerste geskiet is nie.
"Geen verdere inligting is in dié stadium beskikbaar nie."
Godfrey het Maandag aan Maroela Media gesê dat hy net ná die polisie en ambulansdienste by die toneel aangekom het.
Die slagoffers was toe nog op die bankie.
Hy het kort voordat hy op die toneel afgekom het 'n video van die Voëlklip-omgewing geneem – juis omdat hy die natuurskoon van die omgewing wou uitbeeld wat oor die afgelope ruk berug geword het vir tragiese nuus weens ongelukke en beweerde selfmoorde.
"Ek maak hierdie video en praat van die mooiheid van die omgewing en dat mens net gewoonlik slegte nuus van Voëlklip hoor. Die volgende oomblik kom ek op 'n toneel af waar twee ou mensies hul lewe probeer neem het op 'n bankie met 'n uitsig oor die see.
"Die oom het dit ongelukkig nie gemaak nie en die tannie is nou hospitaal toe en leef nog. Baie hartseer om te sien," het hy by dié video en foto's van Voëlklip geskryf.
Posted by Alvin Godfrey on Sunday, April 3, 2022
Pojie sê die egpaar se name word op versoek deur hul naasbestaandes nie bekendgemaak nie.
Dwelmvervaardiger in Gauteng blootgelê
'Plaaskind' sterf ná motorfietsongeluk
Hoe tragies en dis asof die mooi area net hartseer en bedroefde mense aanlok wat in beproewing gedompel is. Innige meegevoel met die naasbestaandes en die beseerde tannie.
So tragies maar ek oordeel nie want die oumense kry baie swaar in hierdie land.
So hartseer as iemand nie ander uitweg kan sien nie! Sterkte aan dié wat agterbly
Die oumense se pensioene maak dit nie want die anc is maar te gretig om 'n groot hap daaruit te vat met belasting en heffings. As jou geld op is waarvan moet jy lewe ?
Sjoe, dis erg. Mens kan verstaan waarom dit n berugte plek genoem word. Hoe gemaak om van die stigma ontslae te raak?